च्याम्पियन्स लिग: रियलको दुर्लभ हार
युरोपेली च्याम्पियन्स लिग विजेता रियल म्याड्रिडले मंगलबार सीएसकेए मस्कोको हातबाट दुर्लभ १–० को हार बेहोरेको छ । जोसे मोउरिन्होको खराब समयबाट गुज्रिरहेको म्यानचेस्टर युनाइटेडले भने भ्यालेन्सियासँग निराशाजनक गोलरहित बराबरी खेल्यो ।
पेरिस — युरोपेली च्याम्पियन्स लिग विजेता रियल म्याड्रिडले मंगलबार सीएसकेए मस्कोको हातबाट दुर्लभ १–० को हार बेहोरेको छ । जोसे मोउरिन्होको खराब समयबाट गुज्रिरहेको म्यानचेस्टर युनाइटेडले भने भ्यालेन्सियासँग निराशाजनक गोलरहित बराबरी खेल्यो ।बायर्न म्युनिख पनि एजाक्ससँग बराबरीमै रह्यो । पेप ग्वार्डिओलाको म्यानचेस्टर सिटीका लागि भने दिन सुखद रह्यो । उसले होफेनहेइमलाई २–१ ले हरायो ।पाब्लो डेबालाको ह्याट्रिकमा युभेन्ट्स भने सजिलो जित निकाल्न सफल रह्यो । रियलले च्याम्पियन्स लिगमा लगातार प्रभावशाली प्रदर्शन गरिरहेको हुनाले समूह ‘जी’ मा संघर्ष गर्नुपर्ने अपेक्षा कसैले राखेको थिएन । तर जुलियन लोपेटेगुईको टिम दोस्रो मिनेटमै पछाडि परेको थियो । टोनी क्रुसको भुलमा निकोला भ्यालसिचले गोल गरे । जर्मन खेलाडी क्रुसको गलत ब्याकपासमा एभरटनबाट ऋणमा रहेका भ्यालसिचले फाइदा उठाएका हुन् ।कासेमिरोले पहिलो हाफमा गरेको प्रहार पोस्टमा ठोकिएको स्थितिबााहेक पाहुना टिमले खासै धेरै आक्रमण बुन्न सकेन । गारेथ बेल र सर्जियो रामोसको अनुपस्थितिमा रियल कमजोर देखिएको थियो । त्यसमाथि लुका मोड्रिच सुरुमै बेञ्चमा थिए । इन्ज्युरी समयमा सीएसकेए गोलरक्षक इगोर आकिनफेबलाई रातो कार्डमा गुमाए पनि समूहको शीर्षस्थानमा रहन सफल रह्यो । ‘हामी फेरि जितको बाटोमा फर्कने छौं, यो विश्वास दिलाउन चाहन्छौं,’ प्रशिक्षक लोपटेगुईले थपे ।उनका अनुसार टिमले पछिल्लो समय गोल गर्न सकिरहेको छैन, तर यो समस्या पनि चाँडै समाधान हुनेछ । यो शताब्दीमा रियलले च्याम्पियन्स लिगको समूह चरणमा हार बेहोरेको यो तेस्रोपल्ट मात्र हो । अब रियलले अर्को खेलमा चेक च्याम्पियन भिक्टोरिया पाल्जेनको सामना गर्नेछ र त्यसमा राम्रो प्रदर्शन गर्ने अपेक्षा राख्न सकिनेछ । पाल्जेन अर्को खेलमा एएस रोमाको हातबाट ५–० ले पराजित रह्यो । त्यसमा इटालीको टिमका लागि एडिन जेकोले ह्याट्रिक गरे ।अरु गोल सेनजिज र जस्टिन क्लुभर्टले गोल गरे । यता ओल्ड ट्राफोर्डमा बराबरीले प्रशिक्षक मोउरिन्होमाथि थप संकट बढेको छ । भ्यालेन्सियाविरुद्धको खेलमा म्यानचेस्टरले फेरि एकपल्ट प्रभावशाली आक्रमण बुन्न सकेन । म्यानचेस्टरले पछिल्ला ४ खेलमा जित निकाल्न सकेको छैन । उनले यसअघिको खेलमा टिममा नराखेका चिलीका एलेक्सिस सान्चेजलाई फिर्ता बोलाए पनि त्यसले पनि रंग देखाएन । ‘हाम्रो आक्रमण पक्कै राम्रो हुन सकेको छैन,’ माउरिन्होले माने ।समूह ‘एच’ मा मोउरिन्होको टिम दोस्रो स्थानमा छ । यो शीर्षस्थानको युभेन्ट्ससँग २ अंकको दूरी हो । युभेन्ट्सले १० खेलाडीमा समेटिएको योङ ब्वाइजलाई हराउन मिहिनेत नै गर्नुपरेन । ग्वार्डिओलाको सिटीले भने एक गोलले पछाडि रहेर जर्मनीको होफेनहेइमलाई २–१ ले हरायो । सर्जियो अगुइरोको गोलले खेलमा फर्केको सिटीका लागि डेविड सिल्भाले निर्णायक गोल गरे । जर्मन टिमले इसाक बेलफोडिलको गोलले ४४ सेकेन्डमै अग्रता लिएको थियो ।